|  |
| --- |
| grb-rh  REPUBLIKA HRVATSKA  **BJELOVARSKO-BILOGORSKA ŽUPANIJA**  **OPĆINA VELIKA PISANICA**  **OPĆINSKO VIJEĆE** |

* **Nacrt odluke-**

Na temelju članka 104. stavka 1. Zakona o komunalnom gospodarstvu („Narodne novine“ br. 68/18, 110/18, 32/20 i 145/24) i članka 30. Statuta Općine Velika Pisanica („Službeni glasnik Općine Velika Pisanica“ broj 01/2021) Općinsko vijeće Općine Velika Pisanica na 24. sjednici održanoj dana \_\_\_\_\_\_\_\_. godine, donosi

**ODLUKU**

**O KOMUNALNOM REDU**

I. OPĆE ODREDBE

Članak 1.

Ovom Odlukom propisuje se komunalni red i mjere za njegovo provođenje na području općine Velika Pisanica (u nastavku teksta: Općina), a sadrži odredbe kojima se uređuje:

- uređenje naselja,

- način uređenja i korištenja površina javne namjene i zemljišta u vlasništvu Općine za gospodarske i druge svrhe, uključujući i njihovo davanje na privremeno korištenje, građenje građevina koje se prema posebnim propisima grade bez građevinske dozvole i glavnog projekta te održavanje reda na tim površinama,

- održavanje čistoće i čuvanje površina javne namjene, uključujući uklanjanje snijega i leda s tih površina

- mjere za provođenje odluke uključujući i prekršajne odredbe.

Uređenje naselja obuhvaća uređenje pročelja, okućnica i dvorišta zgrada i drugih građevina u vlasništvu fizičkih ili pravnih osoba u dijelu koji je vidljiv površini javne namjene, određivanje uvjeta za postavljanje tendi, reklama, plakata, spomen-ploča na građevinama i druge urbane opreme te klimatizacijskih uređaja, antenskih sustava i drugih uređaja na tim zgradama koji se prema posebnim propisima grade bez građevinske dozvole i glavnog projekta.

Odredbe ove Odluke ne odnose se na sadržaje onog dijela komunalnog reda koji je propisan odlukama donesenim na temelju zakona i posebnih zakona.

Članak 2.

Uspostavljanje i održavanje komunalnog reda na području Općine osim odredbama ove Odluke propisuje se i drugim općim aktima Općine.

Članak 3.

Novčane kazne naplaćene za prekršaje propisane ovom Odlukom, prihod su proračuna Općine.

Članak 4.

Izrazi koji se koriste u ovoj Odluci, a imaju rodno značenje odnose se jednako na muški i ženski rod.

Članak 5.

Pojmovi u smislu ove Odluke imaju značenje određeno Zakonom, posebnim zakonima kojima se uređuju upravna područja prostornog uređenja i građenja te drugim posebnim zakonima i ovom Odlukom.

Pojmovi u smislu ove Odluke imaju sljedeće značenje:

1. Javna površina je svaka površina u vlasništvu općine čije je korištenje namijenjeno svima i pod jednakim uvjetima.

2. Površine javne namjene su površine u općoj uporabi, koje se nesmetano koriste ili su namijenjene nesmetanom korištenju neodređenog broja osoba, a prema namjeni razlikuju se:

- prometne površine (javne ceste, nerazvrstane ceste, ulice, trgovi, mostovi, parkirališta, pločnici, nogostupi, pješačke staze i slične površine),

- zelene površine (parkovi, skupine i pojedinačna stabla, sportska i dječja igrališta, travnjaci, staze, zemljišni pojas uz prometne površine na kojem je zasađeno zelenilo, zelene površine uz objekte javne namjene, kao i drugi oblici vrtnog i parkovnog oblikovanja i slične površine),

- površine unutar groblja na kojima se ne nalaze grobna mjesta,

- ostale površine uz objekte što su namijenjeni za javne priredbe, skupove i slični prostori;

3. Pokretna naprava je ambulantna, ugostiteljska i slična prikolica, automat, peć i naprava za pečenje plodina, pozornica i slična naprava, šator povodom manifestacija, objekti luna-parka, ugostiteljske prikolice, pečenjare, automati, hladnjaci, i slično. Pokretne naprave su i terase kao dijelovi javne površine na kojima se obavlja ugostiteljska djelatnost;

4. Kiosk je tipski objekt lagane konstrukcije koji se može u cijelosti ili u dijelovima prenositi i postavljati pojedinačno ili u grupi, a služi za obavljanje gospodarske djelatnosti;

5. Komunalni objekt i komunalna oprema u općoj uporabi je javna rasvjeta, oprema dječjih igrališta, klupa, žardinjera, posuda za otpad, nadstrešnica na stajalištu, smeđa turistička signalizacije, telefonska govornica, poštanski sandučići, zastave, parkovna oprema, prometni znakovi, skulpture, jednostavni podesti otvorenih terasa, stalci za bicikle, zaštitni stupići i ograde na prometnim površinama, oglasne ploče i slični objekt i uređaji.

6. Reklamni predmeti su predmeti namijenjeni reklamiranju poslovnih subjekata i njihovih djelatnosti ( reklamna vitrina, reklamni uređaj, transparent, reklamna zastava, reklamni putokaz, reklamni ormarić, reklamni stup, ograda, pano, reklama na zaštitnoj ogradi gradilišta i na građevinskoj skeli, oslikana asfaltna površina, reklamno vozilo u mirovanju ili kretanju, tenda i suncobran sa reklamnim sadržajem i ostalo).

Pokretnom napravom u smislu ove odluke ne smatra se privremeno postavljeni objekt pravnih ili fizičkih osoba koje obavljaju komunalne djelatnosti i naprave što ih te osobe koriste pri obavljanju radova iz svog djelokruga.

Površinama javne namjene smatraju se i druge površine čije je korištenje namijenjeno svima i pod jednakim uvjetima te se na te površine na odgovarajući način primjenjuju odredbe ove Odluke.

U slučaju spora što se smatra površinom javne namjene odluku donosi izvršno tijelo Općine.

Članak 6.

Komunalni red propisan ovom Odlukom obvezan je za sve fizičke i pravne osobe na području Općine, kao i fizičke i pravne osobe koje se privremeno nalaze na području Općine te osobe u tranzitu.

II. UREĐENJE NASELJA

Članak 7.

Naselja na području Općine moraju biti uređena.

Pod uređenjem naselja u smislu ove Odluke smatra se uređenost okućnica i dvorišta individualnih, višestambenih i poslovnih objekata (u daljnjem tekstu: zgrada) u dijelu koji je vidljiv površini javne namjene, zelenila, javnih i drugih površina i naprava postavljenih na njima, te sličnih objekata, naprava i površina što izgledom i smještajem utječu na izgled i uređenost naselja, a osobito:

- pročelja i vanjskih dijelova zgrada;

- ograda, zelenila, dvorišta, vrtova i sličnih površina;

- javne rasvjete;

- kioska, pokretnih naprava i komunalnih objekata i uređaja u općoj uporabi;

- izloga;

- naziva, natpisa, reklama, zaštitnih naprava i plakata;

- autobusnih stajališta;

-spomenička i sakralna obilježja.

Naselja se uređuju i održavaju urednim sukladno dokumentima prostornog uređenja, odredbama ove Odluke i drugih propisa te tradicijskim obilježjima.

1. UREĐENJE VANJSKIH DIJELOVA ZGRADA

Članak 8.

Vlasnici ili posjednici stambenih, poslovnih i drugih građevina dužni su građevine koristiti sukladno njihovoj namjeni odnosno tako da ne narušavaju estetski izgled građevine i naselja i ne predstavljaju opasnost za život i zdravlje ljudi i okoline.

Vanjski dijelovi zgrada (pročelja, balkoni, terase, ulazna vrata, prozori, žljebovi i drugi vanjski dijelovi) moraju se održavati na način da se ne dovodi u pitanje njihova funkcionalnost te biti uredni i čisti.

Vanjski uređaji i oprema izvan gabarita objekta moraju biti postavljeni tako da ne ometaju pješački ili cestovni promet.

Posude s cvijećem moraju biti postavljene tako da je spriječen pad posude i izlijevanje vode na prolaznike.

Vlasnici, korisnici odnosno upravitelji zgrada dužni su odmah otkloniti oštećenja vanjskih dijelova zgrade (pročelja, balkone, lođe, terase, prozore, vrata i druge vanjske dijelove) zbog kojih postoji opasnost za život i zdravlje ljudi ili imovine ili narušavaju estetski izgled zgrade.

Vlasnici građevina čije strehe imaju nagib prema javnim površinama i površinama javne namjene, a koje su na takvoj udaljenosti da sa njihovih krovova može pasti snijeg na iste, dužni su ugraditi snjegobrane na krovne plohe.

Zabranjeno je uništavati pročelja zgrada te po njima ispisivati poruke, crtati, šarati i na drugi ih način prljati ili nagrđivati.

Članak 9.

Prigodni natpisi i ukrasi koji se postavljaju na zgradama moraju biti čisti i uredni te se trebaju ukloniti odmah nakon prestanka razloga zbog kojeg su postavljeni, a najdulje nakon 24 sata.

Antene za prijem zemaljskih i satelitskih programa, rashladne ili solarne uređaje i slično nije dozvoljeno postavljati s ulične strane zgrade, osim u slučajevima kada za postavu nema alternativnih rješenja.

2. UREĐENJE OGRADA, ZELENILA, DVORIŠTA I SLIČNIH POVRŠINA

Članak 10.

Ograda uz površinu javne namjene mora biti izrađena tako da se uklapa u okoliš, gdje je to moguće od ukrasne živice, ne smije biti izvedena od bodljikave žice te mora biti postavljena na način da ne ometa sigurnost prometa.

Ogradu je potrebno izvesti sukladno propisima o građenju i prostornom uređenju.

Ogradu uz površinu javne namjene kao vlasnik odnosno korisnik dužan je održavati urednom, a ogradu od ukrasne živice dužan je redovno orezivati tako da ne smeta prolaznicima i prometu i tako da ne predstavlja opasnost za prolaznike.

Vlasnici ograda od ukrasne živice dužni su nakon radova na održavanju ograde očistiti javnu površinu.

Članak 11.

Dvorišta i zemljišta koja se nalaze u naselju ili graniče s površinom javne namjene vlasnici odnosno korisnici moraju održavati i obrađivati sukladno njihovoj namjeni i na taj način doprinositi uređenju naselja.

Vlasnici odnosno korisnici zelenih površina uz poslovne i stambene objekte te uz poljoprivredno zemljište, neizgrađenog građevinskog zemljišta, stambenih i poslovnih dvorišta, kao i drugih sličnih površina uz površinu javne namjene, dužni su održavati, redovito kositi travu, rezati živicu, uklanjati šikaru, ambroziju, smeće, građevinski otpad, rezati suhe grane drveća te uklanjati stabla i granje drveća koja ugrožavaju sigurnost ljudi i imovine na površini javne namjene i sprječavaju preglednost prometne signalizacije i javne rasvjete.

Vlasnici i korisnici stambenih i poslovnih objekata dužni su u dvorištima tih objekata uklanjati ambroziju prije cvatnje, redovito kositi travu, žbunje i drugo raslinje koje može dvorište činiti zakorovljenim te poduzimati druge mjere u svrhu sprečavanja zakorovljenosti s ciljem održavanja dvorišta urednim i čistim.

Vlasnici neizgrađenog građevinskog zemljišta te poljoprivrednog zemljišta u naselju dužni su sprječavati zakorovljenost, redovito kositi travu i uklanjati šikaru i otpad, odnosno održavati predmetno zemljište sukladno njegovoj namjeni.

Redovita košnja trave podrazumijeva održavanje travnatih površina na način da visina trave i drugog raslinja ne prelazi maksimalnu visinu od 50 cm, tijekom sezone vegetacije.

Ako postoji opasnost od rušenja stabla na površinu javne namjene i ozljeđivanja ljudi i/ili oštećenja imovine, Jedinstveni upravni odjel odnosno komunalni redar će rješenjem narediti vlasniku, odnosno korisniku sječu stabla.

Vlasnik ili korisnik zemljišta dužan je orezivati stabla koja se nalaze na zemljištu, a koja svojom krošnjom nadvisuju javnu prometnu površinu tako da je omogućen nesmetan promet pješaka i vozila, preglednost prometne i neprometne signalizacije te funkcionalnost javne rasvjete.

Ako se uz graničnu među prema javnoj prometnoj površini nalaze stabla voćki, vlasnik odnosno korisnik zemljišta dužan je spriječiti pad plodova na javnu prometnu površinu.

Zabranjeno je spaljivanje svih otpadnih tvari na dvorištima, vrtovima, neizgrađenim zemljištima, unutar naseljenog mjesta i javnim površinama.

U dijelu dvorišta, okućnica ili vrtova koji su vidljivi površini javne namjene nije dozvoljeno odlaganje, starog pokućstva, kućanskih aparata, neupotrebljivog vrtnog i poljoprivrednog alata te drugih predmeta iz kućanstva koji su se prestali koristiti, građevinskog otpada te otpada bilo koje vrste, s izuzetkom građevinskog otpada u tijeku građenja, i ostalih sličnih predmeta kojima se narušava urednost dvorišta, okućnice i naselja.

Otpad koji nastaje košnjom trave, orezivanjem drveća živica, čišćenjem korov, otpad iz vrtova i ostalo vlasnik odnosno korisnik obvezan je zbrinuti primjenom propisanih agrotehničkih mjera.

Kompostere odnosno prostor za kompostiranje biootpada ne smije se postavljati s ulične strane dvorišta.

Članak 12.

Napuštene, devastirane i ruševne zgrade ili građevine vlasnici su dužni otkloniti, a ako su uz površinu javne namjene ograditi odgovarajućom zaštitom ogradom.

Kada napuštene, devastirane i ruševne zgrade ili građevine koje svojim stanjem i izgledom predstavljaju izričitu opasnost po život i zdravlje ljudi, njihovi vlasnici ne uklone ili na odgovarajući način ne ograde, Jedinstveni upravni odjel odnosno komunalni redar će istima naložiti žurno uklanjanje u roku od najduže 15 dana, a građevinsku inspekciju obavijestiti o postupanju.

3. JAVNA RASVJETA

Članak 13.

Javna rasvjeta na javno prometnim površinama, pješačkim i drugim glavnim putovima na javnim zelenim površinama mora biti izvedena u skladu sa suvremenom svjetlosnom tehnikom, uzimajući u obzir značenje pojedinih dijelova naselja i pojedinih javnih površina, promet i potrebe građana.

Rasvjetna tijela moraju biti funkcionalna i estetski oblikovana.

Fizička ili pravna osoba kojoj je obavljanje komunalne djelatnosti održavanja javne rasvjete povjereno sukladno posebnoj odluci, istu mora redovito održavati u stanju funkcionalne sposobnosti.

Članak 14.

Zabranjeno je oštećivanje i uništavanje rasvjetnih stupova i rasvjetnih tijela.

O vremenu u kojem javna rasvjeta svijetli odlučuje izvršno tijelo Općine.

4. KOMUNALNI OBJEKTI I UREĐAJI U OPĆOJ UPORABI

Članak 15.

Radi uređenja Općine i lakšeg snalaženja mještana na području Općine postavljaju se komunalni objekti i uređaji u općoj uporabi pobliže opisani u članku 5. ove Odluke.

Komunalni objekti i uređaji moraju biti ispravni, uredni i redovito se održavati, a postavljeni na način da ne ugrožavaju sigurnost ljudi i imovine.

Komunalne uređaje i objekte u vlasništvu Općine održava pravna ili fizička osoba kojoj je povjereno obavljanje tih poslova, a komunalne objekte i uređaje u vlasništvu pravnih ili fizičkih osoba dužne su održavati te pravne ili fizičke osobe.

Komunalne objekte i uređaje nije dopušteno uništavati, oštećivati te po njima šarati ili ih na drugi način prljati ili nagrđivati.

Članak 16.

Vlasnik komunalnog objekta i uređaja u općoj uporabi, odnosno osoba kojoj je povjereno da vodi brigu i održava te objekte dužna ih je održavati urednima i ispravnima te kvarove uklanjati u najkraćem mogućem roku.

Komunalne objekte i uređaje u općoj uporabi zabranjeno je uništavati i nagrđivati.

Članak 17.

Na površinama javne namjene mogu se postavljati sustavi za video i audio nadzor sukladno posebnim propisima.

5. POSTAVLJANJE OPREME, UREĐAJA I SUSTAVA KOJI SE GRADE BEZ GRAĐEVINSKE DOZVOLE I GLAVNOG PROJEKTA

Članak 18.

Na zgrade i druge građevine i pripadajuće okućnice u vlasništvu fizičkih i pravnih osoba, u dijelu koji je vidljiv s javnih površina i površina javne namjene dozvoljeno je postavljanje tendi, spomen ploča, klimatizacijskih uređaja, dimovodnih instalacija, zajedničkih atenskih sustava, drugih uređaja na tim građevinama koje se prema posebnim propisima grade bez građevinske dozvole i glavnog projekta.

Uvjeti za postavljanje opreme, uređaja i sustava iz stavka 1. ovo članka su:

1. ne smiju biti većih dimenzija nego što su dimenzije predmeta uređaja i sustava koji se prema posebnim propisima mogu graditi bez građevinske dozvole i glavnog projekta u dijelu koji se odnosi na gradnju istih na javnoj površini,
2. ne smiju se postavljati na javnoj površini gdje se nalaze instalacije te na dijelu javne površine gdje će se umanjiti njena korisna površina,
3. ne smiju utjecati na sigurnost prometa i preglednost,
4. ne smiju ometati prolaz komunalnim službama,
5. ne smiju naštetiti nasadima,
6. moraju biti od trajnog materijala koji se lako održava,
7. po vrsti materijala, obliku, veličini i sl. moraju biti primjereni lokaciji,
8. sadržaj ne smije biti uvredljiv ili diskriminirajući po bilo kojoj osnovi,
9. i drugi uvjeti određeni ovom odlukom.

U slučaju predmeta većih od onih iz stavka 2. točke 1 ovog članka mora se ishoditi građevinska dozvola, odnosno glavni projekt i postaviti uz uvjete iz stavka 2. točke 2. – 9. ovog članka.

U slučaju postavljanja opreme, uređaja i sustava iz stavka 1,. ovog članka na javnoj površini odobrenje izdaje Jedinstveni upravni odjel odnosno komunalni redar.

6. NATPISI, IZLOZI, REKLAME, ZAŠTITNE NAPRAVE I PLAKATI

Članak 19.

Pravne i fizičke osobe dužne su na pročelju zgrade u kojoj se nalaze poslovne prostorije istaći odgovarajuću natpisnu ploču odnosno ime pod kojim sudjeluju u pravnom prometu (tvrtku) u skladu s posebnim propisima (u daljnjem tekstu: natpis), bez traženja odobrenja.

Natpis mora biti čitljiv, tehnički i estetski oblikovan, a ispisani tekst jezično ispravan.

Vlasnici zgrade dužni su dopustiti postavljanje natpisa.

Pravne i fizičke osobe iz stavka 1. ovoga članka dužne su naziv ukloniti u roku od 15 dana od prestanka obavljanja djelatnosti odnosno prestanka korištenja poslovnog prostora.

Ukoliko vlasnik odnosno korisnik poslovnog prostora iz stavka 4. ovog članka ne ukloni natpis u roku od 15 dana, on će se ukloniti preko treće osobe na njegov trošak.

Članak 20.

Izlozi ili drugi slični arhitektonski elementi (izložbeni ormarići ili sl.) koji služe izlaganju robe moraju biti tehnički i estetski oblikovani, odgovarajuće osvijetljeni te u skladu s izgledom zgrade i okoliša.

Korisnik izloga dužan je izlog držati urednim i čistim.

Korisnik izloga ne smije u izlogu držati ambalažu ili skladištiti robu.

Vlasnik, odnosno korisnik poslovnog prostora koji se ne koristi dužan je izlog toga prostora prekriti neprozirnim materijalom i onemogućiti uvid u unutrašnjost poslovnog prostora.

Članak 21.

Na području Općine na objekte, zemljišta i druge prostore mogu se postavljati reklamne ploče, reklamne konstrukcije, reklamna platna postavljena kao zaštita na građevinskim skelama, transparenti i drugi prigodni natpisi, reklamni ormarići, putokazi koji se ne smatraju prometnim znakom i drugi predmeti što služe reklamiranju (u nastavku teksta: reklame), zaštitne naprave na izlozima (tende, roloi, platna i slično), u skladu s odredbama ove odluke, propisa donesenih na temelju nje te propisa o prostornom uređenju i gradnji.

Članak 22.

Reklame kao i zaštitne naprave na izlozima moraju se svojim oblikom, materijalom, dimenzijama i bojom uklopiti u postojeće okruženje, ne smiju ugrožavati sigurnost prometa te zaklanjati postojeću prometnu i putokaznu signalizaciju, kulturna dobra i dr.

Članak 23.

Za postavljanje reklamnih panoa, reklamnih konstrukcija, reklamnih ormarića, putokaza koji se ne smatraju prometnim znakom i drugih predmeta što služe reklamiranju, ako se postavljaju na površini javne namjene, potrebno je odobrenje Jedinstvenog upravnog odjela.

Zahtjevu za izdavanje odobrenja iz stavka 1. ovog članka podnositelj je dužan priložiti idejno rješenje, tehnički opis, skicu ili fotomontažu mjesta na kojem se predmet postavlja (mikrolokacija), a za svjetleće reklame i opis priključka na elektromrežu.

U odobrenju iz stavka 1. ovoga članka odredit će se mjesto i način postavljanja, izgled predmeta, vrijeme na koje se predmet postavlja i drugi uvjeti sukladno propisima o gradnji.

Nije dozvoljeno postavljanje reklamnih panoa, reklamnih konstrukcija, reklamnih ormarića, putokaza koji se ne smatraju prometnim znakom i drugih predmeta što služe reklamiranju na mjestu gdje bi ugrozili sigurnost cestovnog i pješačkog prometa, preglednost prometne signalizacije ili javne rasvjete.

Zabranjeno je reklamu postaviti suprotno odobrenju iz stavka 1. ovoga članka.

Članak 24.

Ukoliko se reklamni panoi, reklamne konstrukcije, reklamni ormarići, putokazi koji se ne smatraju prometnim znakom i drugi predmeti što služe reklamiranju postavljaju na privatnim zemljištima isti se moraju postaviti na način da ne ugrožavaju sigurnost prometa, sigurnost prolaska pješaka, a okoliš se mora održavati urednim, čistim sa redovnim košenjem trave.

Članak 25.

Plakati, oglasi i druge slične objave mogu se bez odobrenja postavljati samo na oglasnim stupovima, oglasnim pločama, oglasnim ormarićima i drugim oglasnim prostorima koje je na površinu javne namjene postavila Općina ili po njemu ovlaštena osoba, a služe isključivo za tu namjenu.

Plakati, oglasi i druge slične objave moraju biti uredni, a svi oštećeni se moraju ukloniti.

Uredno istaknute plakate, oglase i druge slične nije dozvoljeno prljati, oštećivati ili uništavati.

Plakati postavljeni u svrhu, manifestacije i sl. moraju se ukloniti u roku od 5 dana po prestanku iste.

Plakati koji ne budu uklonjeni u roku iz prethodnog stavka biti će uklonjeni po trećoj osobi na trošak pravne ili fizičke osobe čiji je plakat postavljen odnosno čija se priredba, manifestacija ili proizvod oglašava.

Zabranjeno je lijepljenje i postavljanje plakata, oglasa i drugih sličnih objava na drveće, pročelja zgrada, ograde, stupove javne rasvjete i druga mjesta koja nisu za to namijenjena.

Isticanje izbornih plakata utvrđuje se posebnim aktom.

7. SPOMENIČKO I SAKRALNO OBILJEŽJE

Članak 26.

Na području Općine na objekte, zemljišta i druge prostore uz i na površine javne namjene mogu se postavljati spomenička i sakralna obilježja ili druga slična obilježja (u daljnjem tekstu: obilježja) u skladu s ovom odlukom i posebnim propisima.

Članak 27.

Podizanje spomeničkih i sakralnih obilježja može predložiti udruga, ustanova, vjerska zajednica i slična institucija.

Prijedlog za podizanje podnosi se Općinskom načelniku ukoliko posebnim propisom nije drugačije određeno.

Uz prijedlog za podizanje obilježja mora se priložiti lokacija, idejno rješenje te dokaz da je smještaj obilježja u prostoru moguć prema dokumentima prostornog uređenja.

Ako se predlaže postava obilježja na objekt ili zemljište koji su vlasništvo druge fizičke ili pravne osobe, podnositelj zahtjeva dužan je pribaviti i suglasnost vlasnika, sukladno propisima o vlasništvu.

Osoba iz stavka 1. ovoga članka u prijedlogu za podizanje obilježja mora navesti način na koji će osigurati financijska sredstva za postavu obilježja te osigurati uređenje i održavanje okoliša.

Odredbe ovog stavka ne odnose se na postavu ili uklanjanje spomenika na groblju.

Članak 28.

Obilježja i okoliš moraju se održavati urednima.

Za urednost odgovorna je osoba koja je obilježje podigla.

Obilježja je zabranjeno prljati, oštećivati, uništavati, pisati ili crtati po njima ili na drugi način nagrđivati njihov izgled.

8. KIOSCI I POKRETNE NAPRAVE I PREDMETI

Članak 29.

Na području Općine mogu se postavljati kiosci i pokretne naprave pobliže opisane u članku 5. ove odluke.

Pokretnim napravama ne smatraju se privremeno postavljeni objekti pravnih ili fizičkih osoba koje obavljaju komunalne djelatnosti i naprave koje te osobe koriste pri obavljanju radova iz svog djelokruga.

Članak 30.

Postavljanje kioska i sva druga pitanja u svezi istoga utvrđuju se posebnom odlukom.

Kiosci uz površinu javne namjene grade se odnosno postavljaju na temelju akta sukladno Zakonu o gradnji.

Članak 31.

Pokretne naprave i predmeti ( pokretna radnja, pozornica s opremom, uslužne naprave, automati, štandovi, šatori za manifestacije, prodaju robe i druga javna događanja, zabavni park, poštanski sandučić i slično) mogu se postaviti na površini javne namjene uz odobrenje Jedinstvenog upravnog odjela.

Odobrenjem iz stavka 1. ovoga članka određuje se lokacija za postavljanje, veličina naprave, izgled naprave, način uređivanja zauzete površine, vrijeme na koje se postavlja i ostalo.

Uz zahtjev za postavljanje pokretnih naprava Jedinstveni upravni odjel odnosno komunalni redar po potrebi može tražiti skicu pokretne naprave i tehnički opis.

Vlasnik, odnosno korisnik pokretne naprave mora pokretnu napravu držati urednom i ispravnom te njen okoliš čistim, a sva oštećenja ukloniti u roku od 7 dana od dana oštećenja.

Podnositeljima zahtjeva za postavljanje pokretne naprave na površini javne namjene, a koji prema općini imaju dug po bilo kojoj osnovi ne može se izdati odobrenje za postavljanje pokretne naprave.

Na postavljanje predmeta iz stavka 1 . ovog članka primjenjuju se i odredbe drugih općih akata Općine.

Članak 32.

Postavljanjem pokretnih naprava ne smije se sprečavati ili otežavati korištenje zgrada ili drugih objekata i ugrožavati sigurnost prometa te uništavati javne zelene površine.

Pokretna naprava postavlja se tako da svojim položajem i smještajem što bolje ispuni svrhu i namjenu za koju se koristi.

Pokretna naprava može se prema svojoj namjeni postavljati samo na onim mjestima na kojima se zbog toga neće stvarati suvišna buka, nečistoća ili ometati promet te na onim mjestima na kojima se neće umanjiti estetski i opći izgled toga mjesta.

Pokretne naprave i njihov okoliš moraju se držati urednima i ispravnima za što je odgovoran vlasnik odnosno posjednik pokretne naprave.

Pravne i fizičke osobe, odnosno vlasnici i posjednici kioska, pokretnih naprava i sl., koje obavljaju trgovačku, ugostiteljsku ili drugu djelatnost dužni su o svom trošku postaviti košarice za prikupljanje otpada te ih po potrebi tijekom radnog vremena, a obavezno pred kraj radnog vremena otpad iz tih košarica odložiti u posude ili spremnike za odlaganje komunalnog otpada.

Članak 33.

Ugostiteljske terase na površinama javne namjene postavljaju se ispred ili u neposrednoj blizini ugostiteljskog objekta uz odobrenje upravnog odjela, a služe pružanju ugostiteljskih usluga na otvorenome.

Na postavljanje predmeta iz stavka 1 ovog članka primjenjuju se i odredbe drugih općih akata Općine.

Odobrenjem iz stavka 1. ovog članka odrediti će se i uvjeti i način korištenja površine javne namjene.

Članak 34.

Svi ostali uvjeti i način davanja površina javne namjene i zemljišta u vlasništvu općine trećim osobama za gospodarske i druge svrhe, uključujući njihovo davanje na privremeno korištenje ili zakup, a koji nisu propisano ovom Odlukom, utvrđuju se drugim općim aktima Općine.

9. PLOČE S IMENOM NASELJA, ULICE, TRGA I PLOČICE S BROJEM ZGRADE

Članak 35.

Naselja na području Općine moraju biti označena imenom naselja i ulica.

Naselja i ulice označavaju se i obilježavaju na način i po postupku propisanom posebnim zakonom.

Za označivanje naselja i ulica postavljaju se ploče.

10. PRIGODNO UREĐENJE NASELJA

Članak 36.

U povodu državnih i drugih blagdana, obljetnica, raznih manifestacija i sličnog može se organizirati prigodno uređivanje površina uz poslovne i stambene objekte te javnih površina.

Prigodno uređivanje organizira se postavljanjem objekata, uređaja, pokretnih naprava, opreme, ukrasa, ukrasnih žaruljica, božićnih drvca i slično.

III. ODRŽAVANJE ČISTOĆE I ČUVANJE POVRŠINA JAVNE NAMJENE

Članak 37.

Površine javne namjene treba održavati tako da budu uredne i čiste te da služe svrsi za koju su namijenjene.

Ne smije se uništavati, oštećivati niti onečišćavati površine javne namjene, objekte i uređaje što su na njima ili su njihov sastavni dio.

Također je zabranjeno vršiti zaoravanje površina javne namjene i ispuštanje otpadnih voda na iste.

Članak 38.

Fizičke ili pravne osobe koje obavljaju djelatnost zbog koje dolazi do prekomjernog onečišćavanja površina javne namjene, dužne su ih redovno čistiti, odnosno osigurati njihovo čišćenje.

Poznatom počinitelju onečišćenja Jedinstveni upravni odjel nalogom će odrediti obvezu čišćenja površine javne namjene i uklanjanja onečišćenja ili će se to izvršiti na njegov trošak po nalogu Jedinstvenog upravnog odjela.

Korisnik sportskih ili rekreacijskih objekata, igrališta, organizator javnih skupova, javnih priredaba, zakupac, korisnik površina javne namjene koji ih povremeno koriste, obavezni su osigurati čišćenje javnih površina koje služe kao pristup tim objektima ili za postavljanje objekata, tako da budu očišćene u roku od 24 sata nakon završetka priredbe ili vremena korištenja objekta.

Članak 39.

Za održavanje manifestacija , skupova, sajmova, izložbi, natjecanja, priredbi, zabavnih parkova, prodaju, izlaganje robe i druga slična događanja na površini javne namjene potrebno je odobrenje Jedinstvenog upravnog odjela.

Odobrenjem se u skladu s odredbama ove odluke i drugih općih akata Općine određuju i uvjeti održavanja čistoće i čuvanja površine javne namjene.

Članak 40.

Na površine javne namjene postavlja se komunalna oprema (kontejner, koš za otpatke, klupa i sl.)

Koš za otpatke postavlja i održava fizička ili pravna osoba koja obavlja komunalnu djelatnost održavanja čistoće, ako ovom Odlukom nije drugačije određeno.

Koš za otpatke, osim na javne površine, postavlja se i na drugim mjestima kad je njihovo postavljanje određeno ovom odlukom, drugim propisima ili kada se za to utvrdi potreba.

Koš za otpatke mora biti izrađen od prikladnog materijala i estetski oblikovan.

Za postavljanje koša za otpatke mogu se upotrijebiti stupovi, zidovi kuća, ograde uz nogostupe, slobodnostojeća postolja i javne zelene površine.

Zabranjeno je postavljanje koševe za otpatke na stupove na kojima se nalaze prometni znakovi, na drveće i jarbole za isticanje zastava te na drugim mjestima na kojima bi nagrđivali izgled naselja, objekata ili bi ometale promet.

Članak 41.

Na površinama javne namjene ne smije se ostavljati ili na njih bacati bilo kakav otpad ili ih na drugi način onečišćivati, a osobito se zabranjuje:

1. bacati ili ostavljati izvan koševa i drugih posuda za otpad različit otpad i druge radnje kojima se onečišćuje površina javne namjene;

2. bacati goruće predmete u koševe ili druge posude za otpad;

3. oštećivati koševe, odnosno posude za otpad ili spremnike za izdvojeno sakupljanje ambalažnog otpada;

4. odlagati građevni i otpadni građevni materijal i postavljati predmete, naprave i strojeve na površinu javne namjene bez odobrenja Jedinstvenog upravnog odjela Općine;

5. popravljati, servisirati i prati vozila na površini javne namjene;

6. ispuštati otpadne vode i gnojnice;

7. zagađivati i bacati otpad i otpadne tvari u ribnjake, potoke i dr.;

8. spaljivati otpad;

9. ostavljati vozila bez registarskih tablica, odnosno neregistrirana vozila, lake teretne prikolice, kamp-prikolice i druga priključna vozila, plovila i olupine plovila, vozila oštećena u sudaru i olupine vozila;

10. prekopavanje površina javne namjene prilikom izvođenja građevinskih radova, održavanje i istovarivanje materijala na javnim površinama, postavljanje skela i slično bez odobrenja Jedinstvenog upravnog odjela;

11. obavljati bilo kakve radnje ili njihovo propuštanje, kojima se onečišćuju površine javne namjene.

Zabranjeno je ostavljati i parkirati vozila, teretne prikolice i druga priključna vozila na površinama javne namjene koja za to nisu predviđena.

Članak 42.

Na površini javne namjene mogu se postaviti kontejneri za odlaganje selektivnog otpada („zeleni otoci“).

Uvjete za postavljanje kontejnera utvrđuje jedinstveni upravni odjel, a lokacije se utvrđuju posebnim propisom.

Članak 43.

Klupe se mogu postavljati na javnim i zelenim površinama, dječjim igralištima, na način da ne ugrožavaju sigurnost prometa i pješaka.

Klupe se moraju uklapati u okoliš i biti estetski oblikovane.

Članak 44.

Pravna ili fizička osoba koja upravlja površinom javne namjene na kojoj su postavljene klupe iste mora održavati u stanju funkcionalne uporabljivosti.

Klupe iz članka 43. zabranjeno je oštećivati ili na drugi način smanjivati njihovu funkcionalnu uporabljivost.

Članak 45.

Na površinama javne namjene mogu se postavljati sustavi za video i audio nadzor sukladno posebnim propisima.

1. ODRŽAVANJE ČISTOĆE I ČUVANJE JAVNOPROMETNIH POVRŠINA

Članak 46.

Fizička ili pravna osoba kojoj je povjereno održavanja čistoće javnoprometnih površina dužna je te površine održavati čistima i urednima.

Članak 47.

Izvanredno čišćenje javnoprometnih površina određuje općinski načelnik kada zbog vremenskih nepogoda ili drugih razloga javnoprometne površine budu prekomjerno onečišćene.

Članak 48.

Vozila koja sudjeluju u prometu ne smiju onečišćavati javnoprometne površine.

Vozila što prevoze tekući ili sipki materijal moraju imati sanduke i karoserije iz kojih se materijal ne može prosipati niti curiti.

Vozač vozila što prevozi papir, krmno bilje, piljevinu, lišće i drugi rasuti teret mora ga prekriti ceradom, gustom mrežom ili na drugi način mora osigurati da se materijal ne prosipa po javnoprometnoj površini.

Članak 49.

Za istovar, smještaj i ukrcaj građevnog materijala, podizanje skela, ograda gradilišta te popravke vanjskih dijelova zgrada i slične građevinske radove može se, u skladu s propisima o sigurnosti prometa, privremeno koristiti javnoprometna površina.

Odobrenje za korištenje javnoprometne površine iz stavka 1. ovog članka izdaje, na zahtjev izvođača ili investitora radova, Jedinstveni upravni odjel.

Odobrenjem iz stavka 1. ovoga članka odredit će se uvjeti, način i vrijeme radova iz stavka 1. ovog članka, osim u slučajevima kada je Općina investitor radova.

Prilikom izvođenja radova iz stavka 1. ovog članka izvođač mora osigurati prohodnost pločnika i kolnika, a zauzeti dio javne površine ograditi urednom ogradom.

Članak 50.

Za istovar i piljenje treba prvenstveno koristiti dvorište.

U slučaju neophodne potrebe za radnje iz stavka 1. može se najduže 24 sata koristiti dio površine javne namjene, a nakon korištenja površina se mora odmah očistiti.

Cijepanje drva i drugih predmeta na površini javne namjene nije dopušteno.

Članak 51.

Utovar i istovar robe i materijala mora se obavljati u pravilu izvan površina javne namjene.

U opravdanim slučajevima, kao npr. Radi nedostatka prostora ili kolnog ulaza i slično, istovar i utovar mogu se privremeno obaviti na javnoprometnim površinama, osim na mjestima na kojima je to zabranjeno.

Članak 52.

Zabranjeno je na javnoprometne površine ispred radnji, prodavaonica i skladišta odlagati ambalažu i slično.

2. ODRŽAVANJE ČISTOĆE I ČUVANJE ZELENIH POVRŠINA

Članak 53.

Javne zelene površine moraju se redovno čistiti i održavati.

Javne zelene površine održava i čisti fizička ili pravna osoba kojoj je to Općina povjerila, odnosno korisnici javnih površina (zemljišta za sport i rekreaciju i sl.) kojima ne upravlja Općina.

Članak 54.

Uređenje i održavanje javnih zelenih površina obuhvaća:

- obradu i pripremu zemljišta te sadnju nasada i sijanje trave;

- njegu i obnavljanje ukrasnog drveća i grmlja, cvjetnih nasada, trave i drugog zelenila;

- održavanje drvoreda i pojedinačnih stabala na javnim površinama;

- zalijevanje nasada vodom;

- košnju trave i uklanjanje korova;

- održavanje i obnavljanje pješačkih staza, ograda, klupa, instalacija i drugih uređaja na zelenim površinama;

- postava, sadnja i održavanje žardinjera i drugih ukrasnih posuda sa cvijećem;

- održavanje zelenila i opreme dječjih igrališta;

- druge potrebne radove radi uređenja javnih zelenih površina.

Članak 55.

Radi zaštite zelenih i parkovnih površina i drugih zaštićenih područja osobito se zabranjuje na tim površinama:

1. zaustavljati, parkirati i voziti motorno vozilo (osim vozila koje se koristi za održavanje zelenih površina i parkovne opreme na njima);

2. sjeći, odnosno rezati drvo ili grm bez odobrenja;

3. oštećivati na bilo koji način drvo, grm, cvjetnjak, živicu ili drugo raslinje;

4. upotrebljavati parkovnu opremu u suprotnosti s njenom namjenom;

5. uništavati, uklanjati ili premještati parkovnu opremu;

6. prekrivati tlo asfaltom, betonom i drugim za vodu nepropusnim materijalom u blizini drveća;

7. bacati otpatke ili na drugi način onečišćavati površine;

8. ispuštati otpadne vode i gnojnice

9. vezati bicikle, motore, prikolice i slično za drveće, grmlje i parkovnu opremu;

10. odlagati građevni materijal, glomazni otpad, šutu, ulje, boju i slično

11. lijepiti ili na drugi način pričvršćivati plakat po stablu ili parkovnoj opremi;

12. kopati ili odvoziti zemlju, pijesak, humus i slično, odnosno saditi biljke bez odobrenja;

13. prati, servisirati vozilo i slično;

14. puštati kućne ljubimce suprotno posebnom propisu

15. obavljati druge radnje koje bi devastirale navedenu površinu.

Članak 56.

Za dijelove zelenila koji su proglašeni zaštićenim objektom prirode vrijede propisi o zaštiti prirode.

3. UKLANJANJE PROTUPRAVNO POSTAVLJENIH PREDMETA

Članak 57.

Predmeti, oprema i uređaji postavljeni suprotno odredbama ove Odluke smatraju se protupravno postavljenim predmetima, uređajima i opremom.

Jedinstveni upravni odjel rješenjem će naložiti uklanjanje predmeta, uređaja i opreme iz stavka 1. ovoga članka, osim predmeta, uređaja i opreme za čije je uklanjanje propisana nadležnost drugog tijela.

4. PREKOPI

Članak 58.

Radi građenja, rekonstrukcije i održavanja komunalne i druge infrastrukture te izvođenja istraživačkih i drugih građevinskih radova može se vršiti prekop površine javne namjene, privremeno zauzeti površinu javne namjene i privremeno ograničiti promet vozila i pješaka.

Pod radovima u smislu stavka 1. ovog članka, razumijevaju se gradnja, rekonstrukcija, sanacija, zamjena ili uklanjanje vodova, komunalne i druge infrastrukture te postavljanje kabelskog i zračnog priključka na nisko naponsku i TK mrežu, kao i priključaka na komunalnu infrastrukturu (vodovod, sustav odvodnje otpadnih voda, plinovod i dr.).

Pod prekopom razumijevaju se radovi na iskopima kanala na javno prometnim površinama, neuređenom građevinskom zemljištu, zelenim površinama, uzdužno ili poprečno u odnosu na uzdužnu os kolnika ili nogostupa, te sanacija navedenih površina nakon završenih radova.

Izvođenje radova iz stavka 1. ovog članka ne može se obavljati bez odobrenja i utvrđenih uvjeta Jedinstvenog upravnog odjela odnosno komunalnog redara.

Članak 59.

Odobrenje za izvođenje radova iz članka 58. ove Odluke izdaje se na zahtjev izvođača ili investitora radova.

Zahtjev za izdavanje odobrenja iz stavka 1. ovog članka mora sadržavati opis radova, vrijeme potrebno za obavljanje radova i zauzimanje površine javne namjene, tehničku dokumentaciju o prekopu i dozvole izdane sukladno propisima o gradnji.

Odobrenjem iz stavka 1. ovog članka odredit će se lokacija prekopa, privremenog zauzimanja javne površine odnosno privremenog ograničenja prometa vozila i pješaka, uvjeti njihova izvođenja, trajanje radova na izvršenju i sanaciji prekopa, rok i mjere koje izvođač radova mora poduzeti prije završetka radova, uvjeti sanacije prekopa, obveza povrata u prijašnje stanje i ostalo.

Članak 60.

Podnositelj zahtjeva dužan je po završetku svih radova iz odobrenja, a najkasnije 7 dana po isteku odobrenog roka, zatražiti od Jedinstvenog upravnog odjela odnosno komunalnog redara primopredaju sanirane javne površine na kojoj je izveden prekop.

U slučaju loše izvedene sanacije prekopa nositelju odobrenja radova će se odmah po uočavanju istog dostaviti zahtjev za ponovnu sanaciju prekopa.

Podnositelj zahtjeva dužan je najkasnije u roku od 8 dana od zaprimanja zahtjeva započeti ponovnu sanaciju.

Ukoliko podnositelj zahtjeva po zaprimanju zahtjeva iz prethodnog stavka ne izvrši ponovnu sanaciju prekopa istu će izvesti Općina preko treće osobe, a na trošak podnositelja zahtjeva.

Podnositelj zahtjeva dužan je otkloniti i nadoknaditi svaku štetu nastalu na imovini Općine ili trećih osoba koja je nastala izvođenjem radova na prekopu.

Podnositelj zahtjeva dužan je prije početka radova na prometnim površinama postaviti privremenu prometnu signalizaciju, po potrebi regulirati promet i nadgledati odvijanje prometa u otežanim uvjetima, a sve u skladu a odredbama Zakona o sigurnosti prometa na cestama.

IV. UKLANJANJE SNIJEGA I LEDA S JAVNIH POVRŠINA

Članak 61.

Uklanjanje snijega i leda s površina javne namjene pod upravljanjem Općine obavlja se u okviru komunalne djelatnosti održavanja nerazvrstanih cesta.

Uklanjanje snijega i leda u smislu stavka 1. ovog članka obavlja pravna ili fizička osoba kojoj je povjereno obavljanje komunalne djelatnosti održavanja nerazvrstanih cesta u zimskim uvjetima.

Članak 63.

Sve radnje koje se poduzimaju i provode temeljem i u smislu ove Odluke trebaju se provesti na način da se osigura mogućnost korištenja površina javne namjene i kretanje istima osobama s posebnim potrebama.

V. OSTALE ODLUKE KOJIMA SE PROPISUJE KOMUNALNI RED

1. SKUPLJANJE, ODVOZ I POSTUPANJE SA SAKUPLJENIM KOMUNALNIM OTPADOM

Članak 64.

Postupanje vezano na pružanje javne usluge prikupljanja miješanog komunalnog otpada i biorazgradivog komunalnog otpada i usluge povezane s javnom uslugom (odvojenog prikupljanja otpadnog papira, metala, stakla, plastike, tekstila, problematičnog otpada i krupnog (glomaznog) otpada) na području općine, prava i obveze korisnika i pružatelja usluge i druga pitanja iz ovog područja, utvrđuje se posebnom odlukom.

Na području Općine javnu uslugu prikupljanja komunalnog otpada pruža trgovačko društvo kojemu je obavljanje te usluge povjereno sukladno zakonu, drugim posebnim propisima i opće aktu Općine.

Spremnici za odvojeno prikupljanje otpada otpadnog papira i kartona, metala, stakla, plastike i tekstila na površini javne namjene postavljaju se uz suglasnost Jedinstvenog upravnog odjela odnosno komunalnog redara.

Otpad se mora odlagati u odgovarajuće spremnike iz stavka 3 ovog članka, poštujući pravila o odvojenom prikupljanju otpada.

Nije dozvoljeno na bilo koji način oštećivati spremnike iz stavka 3 ovog članka.

Nije dozvoljeno odlagati otpad izvan spremnika iz stavka 3 ovog članka.

2. UVJETI I NAČIN DRŽANJA KUĆNIH LJUBIMACA

Članak 65.

Uvjeti i način držanja kućnih ljubimaca, način postupanja s napuštenim i izgubljenim životinjama te način postupanja s divljim životinjama pronađenim izvan prirodnog staništa utvrđuju se posebnom odlukom.

3. DIMNJAČARSKI POSLOVI

Članak 66.

Dimnjačarski poslovi obavljaju se kao uslužna komunalna djelatnost, a sva pitanja vezano na isto utvrđuju se posebnom odlukom.

4. PRODAJA ROBE IZVAN PRODAVAONICA

Članak 67.

Lokacije na kojima se može obavljati prodaja robe izvan prodavaonica, uvjeti prodaje te vanjski izgled prodajnog objekta utvrđuju se posebnom odlukom.

5. AGROTEHNIČKE MJERE

Članak 68.

Potrebne agrotehničke mjere u slučajevima u kojima bi se propuštanje tih mjera nanijelo štetu, onemogućilo ili smanjilo poljoprivrednu proizvodnju utvrđuju se posebnom odlukom.

6. UVJETI KORIŠTENJA NERAZVRSTANIH CESTA I ODRŽAVANJE JAVNOPROMETNIH POVRŠINA

Članak 69.

Uvjeti korištenja nerazvrstanih cesta utvrđuju se posebnom odlukom.

Članak 70.

Na pitanja koja nisu uređena ovom Odlukom, a odnose se na održavanje javnoprometnih površina primjenjuju se odredbe posebne odluke o nerazvrstanim cestama.

7. SANITARNO KOMUNALNE ODREDBE

Članak 71.

Otpadne sanitarne vode stambenih i poslovnih objekata na lokacijama na kojima nije omogućeno izravno priključenje na sustav javne odvodnje moraju se odvoditi u sabirne jame za otpadne vode.

Individualni sustav odvodnje otpadnih voda lociran je na zemljištu vlasnika stambenog ili poslovnog objekta, a izveden je kao septička ili sabirna jama u ovisnosti o mogućnostima.

Vlasnici odnosno korisnici septičkih i sabirnih jama dužni su izvršiti pravodobno pražnjenje kako ne bi došlo do prelijevanja i onečišćenja okoliša.

U slučaju onečišćenja okoliša fekalnim sadržajem, troškove sanacije snosi vlasnik ili korisnik septičke ili sabirne jame.

VI. MJERE ZA PROVEDBU KOMUNALNOG REDA

Članak 72.

Nadzor nad provedbom ove Odluke provodi komunalni redar Jedinstvenog upravnog odjela.

Komunalni redari poslove nadzora obavljaju sukladno zakonu kojim se uređuje komunalno gospodarstvo, posebnim propisima i ovoj Odluci.

Komunalni redar u obavljanju službene dužnosti nosi službenu odoru i ima službenu iskaznicu.

Izgled službene odore te izgled i sadržaj službene iskaznice komunalnog redara propisuje Općinsko vijeće.

Članak 73.

U provedbi nadzora nad provedbom odluke o komunalnom redu te drugih odluka kojima se propisuje komunalni red, komunalni redar je ovlašten:

1. zatražiti i pregledati isprave (osobna iskaznica, putovnica, izvod iz sudskog registra i sl.), na temelju kojih može utvrditi identitet stranke, odnosno zakonskog zastupnika stranke kao i drugih osoba nazočnih nadzoru

2. uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i od drugih osoba nazočnih nadzoru

3. zatražiti pisanim putem od stranke točne i potpune podatke i dokumentaciju potrebnu u nadzoru

4. prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i sl.)

5. obavljati kontrolu nad objektima, uređajima i površinama.

6.odrediti izvršenje obveza ako utvrde da se one ne obavljaju ili se obavljaju nepravilno;

7.odrediti obustavu radova koji se obavljaju suprotno propisima;

8.zabraniti upotrebu neispravnog objekta, naprave ili slično i upotrebu prostora dok se ne otklone nedostaci;

9. odrediti uklanjanje predmeta, objekata, naprava ili uređaja;

10. narediti hitne privremene mjere za zaštitu sigurnosti stanovništva ili imovine, odnosno za sprečavanje štete;

11. odrediti fizičkim i pravnim osobama podnošenje odgovarajućih izvješća o uklanjanju utvrđenih nedostataka;

12. naplaćivati na licu mjesta novčane kazne;

13. obavljati i druge radnje u svrhu provedbe nadzora.

Članak 74.

U provedbi nadzora nad provedbom odluke o komunalnom redu komunalni redar ima pravo i obvezu rješenjem ili na drugi propisani način narediti fizičkim i pravnim osobama mjere za održavanje komunalnog reda propisane odlukom o komunalnom redu odnosno druge mjere propisane zakonom.

Kada komunalni redar utvrdi povredu propisa čije izvršenje je ovlašten nadzirati, obvezan je po službenoj dužnosti pokrenuti upravni postupak i narediti odgovarajuće mjere u skladu s odlukom o komunalnom redu ili posebnim propisom.

Kada komunalni redar utvrdi da nije povrijeđen propis čije izvršenje je ovlašten nadzirati pa stoga nema uvjeta za pokretanje upravnog postupka, pisanim putem će o tome obavijestiti poznatog prijavitelja u roku od osam dana od dana utvrđenja činjeničnog stanja.

Ako je stranka izvršila obvezu iz rješenja o izvršenju komunalnog redara ili je zbog drugog razloga prestala obveza izvršenja tog rješenja, komunalni redar po službenoj dužnosti donosi rješenje o obustavi postupka izvršenja rješenja.

Članak 75.

Protiv upravnih akata koje donosi komunalni redar može se izjaviti žalba nadležnom upravnom tijelu Bjelovarsko-bilogorske županije.

Žalba izjavljena protiv rješenja komunalnih redara, ne odgađa njegovo izvršenje.

Članak 76.

Optužni prijedlog za prekršaj propisan Zakonom o komunalnom gospodarstvu ili odlukom/odlukama o komunalnom redu kojeg u nadzoru utvrdi komunalni redar podnosi upravno tijelo.

Članak 77.

Fizičke i pravne osobe dužne su komunalnom redaru omogućiti nesmetano obavljanje nadzora, a naročito pristup prostorijama, objektima, napravama i uređajima, kao i pružiti potrebna obavještenja u predmetima uredovanja.

Članak 78.

Jedinstveni upravni odjel ovlašten je zatražiti pomoć policije ako se prilikom postupanja komunalnog redara pruži otpor ili se otpor osnovano očekuje.

Javnopravna tijela te pravne i fizičke osobe obvezne su komunalnom redaru, bez naknade za rad i troškove, u roku koji im odredi, omogućiti provedbu nadzora i osigurati uvjete za neometan rad u okviru njegovih ovlaštenja.

VII. KAZNENE ODREDBE

Članak 79.

Novčanom kaznom u iznosu od 600,00 EUR kaznit će se fizička osoba obrtnik i osoba koja obavlja drugu samostalnu djelatnost ako učini prekršaj iz članka 38., ove Odluke u obavljanju njezina obrta ili druge samostalne djelatnosti.

Novčanom kaznom u iznosu od 300,00 EUR kaznit će se fizička osoba obrtnik i osoba koja obavlja drugu samostalnu djelatnost ako učini prekršaj iz članka 32. i 33., ove Odluke u obavljanju njezina obrta ili druge samostalne djelatnosti.

Novčanom kaznom u iznosu od 70,00 EUR kaznit će se fizička osoba obrtnik vlasnik vozila i osoba koja obavlja drugu samostalnu djelatnost ako učini prekršaj iz članka 9., 19., 20., 22.,23.,24.i 25. ove Odluke u obavljanju njezina obrta ili druge samostalne djelatnosti.

Novčanom kaznom u iznosu od 150,00 EUR kaznit će se fizička osoba obrtnik vlasnik vozila i osoba koja obavlja drugu samostalnu djelatnost ako učini prekršaj iz članka 48. Odluke u obavljanju njezina obrta ili druge samostalne djelatnosti.

Članak 80.

Novčanom kaznom u iznosu od 150,00 EUR kn kaznit će se fizička osoba ako postupi suprotno odredbama članka 15.,16., i 28., ove Odluke.

Novčanom kaznom u iznosu od 100,00 EUR kn kaznit će se fizička osoba ako postupi suprotno odredbama članka 10., 14. i 40.,ove Odluke.

Novčanom kaznom u iznosu od 1.300,00 EUR kaznit će se fizička osoba ako postupi suprotno odredbama članka 7.,8., 11. i 12., ove Odluke.

Novčanom kaznom u iznosu od 60,00 EUR kaznit će se fizička osoba ako postupi suprotno odredbama članka 43. i 50. ove Odluke.

Novčanom kaznom u iznosu od 300,00 EUR kaznit će se fizička osoba ako postupi suprotno odredbama članka 41. i 55. ove Odluke

Novčanom kaznom u iznosu od 600,00 EUR kaznit će se fizička osoba ako postupi suprotno odredbama članka 71. ove Odluke

Članak 81.

Ako počinitelj prekršaja ne pristane platiti novčanu kaznu na mjestu počinjenja prekršaja, izdaje se prekršajni nalog na način i po postupku propisanom zakonom.

VIII. PRIJELAZNE I ZAVRŠNE ODREDBE

Članak 82.

Danom stupanja na snagu ove Odluke prestaje vrijediti Odluka o komunalnom redu („Službeni glasnik Bjelovarsko-bilogorske županije“ broj 24/2009).

Članak 83.

Ova Odluka stupa na snagu osmog dana od dana objave, a objavit će se u „Službenom glasniku Općine Velika Pisanica“.

PREDSJEDNICA OPĆINSKOG VIJEĆA

Marina Uher

KLASA:

URBROJ: 2103-19-01-25-1

Velika Pisanica,